Millie (15) kan bli triksedronning i ungdoms-OL
– Det er å sikte i de fire forskjellige hjørnene, venstre og høyre kryss - og nede, forklarer 15-åringen som er født i 2000. Millie Rose Sirum spiller for det meste for Vålerengas guttelag U16, men også for damelaget til Jordal i Eliteserien og U18-landslaget. I ungdoms-OL på Lillehammer 12. til 21. februar er hun en av totalt 17 spillere som skal spille for U16-landslaget mot Slovakia, Tsjekkia, Sveits og Sverige.Millie Rose Sirum er i tilllegg en av 16 jentespillere fra like mange nasjoner som skal delta Skills Challenge, en ferdighetskonkurranse bestående av seks såkalte basisøvelser. Millie Rose vant den nasjonale konkurransen på Lillehammer i påsken i fjor. 8. til 10. juli var hun best sammenlagt i den internasjonale kvalifiseringen i finske Vierumäki. Hun er derfor ranket som nummer én foran en mot en/knockout-konkurransen i ungdoms-OL. Sander Hurrød fra Fredrikstad-klubben Stjernen er ranket som nummer tre i ferdighetskonkurransen for guttene. Millie Rose Sirum understreker at turneringen med landslaget - hun sier «LAGET» - er det viktigste. Hun gir samtidig uttrykk for at hun gruer-gleder seg til Skills Challenge. – I Finland i fjor hadde jeg det hardeste skuddet. Men når det gjelder å treffe i de fire hjørnene, kan du være én millimeter unna og da regnes det som bom, sier hun. LESTE DU DENNE (krever innlogging)? Hockey-Emilio (15) er fra en annen planetMed tanke på de andre nasjonenes U16-lag Norge skal møte i turneringen, forteller hun at hun ikke vet noe om dem. Bortsett fra Sverige kanskje, som har et veldig bra lag. Hun gleder seg til å se svenskene trene. Det har ikke noe å gjøre med at hun ikke trener. Millie Rose Sirum trener totalt 15 timer fra mandag til fredag, på is og fysisk. I helgene spiller hun kamper. Geir Hoff (50) har spilt 75 offisielle landskamper og deltatt i tre OL. Han er kjent som TV 2s ishockeyekspert og har jobbet som ishockeytrener for toppidrettselevene ved Wang videregående skole i 10 år. – Millie har et ferdighetsnivå som er høyt nok til at hun kan være med på teknikktreningene. Hun går fint sammen med de andre guttene, sier Geir Hoff. – Tilfører hun gruppen noe, med tanke på at hun er jente? – Tja, det har jeg ikke tenkt over. Hun er bare en av gutta; tøff nok til å gå inn i en guttegruppe og trene. Det er jo en god egenskap. Det blir ikke tatt noen spesielle hensyn, svarer den tidligere landslagsveteranen.Millie Rose Sirum har gått på den franske skolen. Den er niårig. Derfor er hun yngst blant 40 gutter i treningsgruppen Hoff refererer til. Hun er eneste jente. – Er det sånn å forstå at du begynte med kunstløp? – Kunstløp... det holdt jeg på med i to sekunder. Vi sto i en sirkel og sang. Jeg spurte om jeg kunne gå på do hele tiden, for å slippe unna. Da jeg var åtte-ni begynte jeg på Jordal jenter (ishockey), og så begynte jeg å spille med gutta på liten bane, svarer hun. Hun er eneste jente på Vålerengas U16-lag også. Etter videregående vil hun dra til USA eller Canada for å kombinere ishockey og med utdannelse. – Det er kult, konstaterer hun. – Du har ikke tenkt på Sverige? – Jeg får ikke lov til å flytte ennå, svarer Millie Rose. – Men USA er greit? – Da er jeg 18 år og gjør som jeg vil.Millie Rose Sirum studerer videoklipp fra kamper og av spillere som utfører spektakulære «dragninger» på Instagram og YouTube. Hun liker best å se på damespillere. Hun sier at «triks er triks», men synes det er mer inspirerende å se kvinner gjøre dem, fremfor menn. – Det er kulere, sier hun. For et par-tre måneder siden var hun i New York og besøkte Mats Zuccarello. Hun så ham spille kamp for Rangers i verdens beste liga, NHL.Øverst på ryggen på treningstrøyen hennes står navnet til landslagsback og Finland-proff Alexander Bonsaksen (29), Zuccarellos kompis. Men det er ingen tvil om at «Zucca» er et forbilde for Millie Rose Sirum. På den annen side vil hun - igjen - fremheve damespillere (hun sier «damespillere»), norske Andrea Dalen (23), som spiller for svenske Djurgården, og amerikanske Hilary Knight (26). – Andrea Dalen er kjempeflink. Hun er en av Europas beste nå. Hilary Knight ser jeg mye på, sier Millie Rose Sirum. – 15 timer i uken med trening - synes du ikke det er litt mye noen ganger? – Noen ganger kan jeg bli lei. Men det er bare å gjennomføre treningen, hvis du skal bli best, svarer Millie Rose Sirum.
Millie Rose Sirum (15) skyter knallhardt og kan vinne ferdighetskonkurransen i ungdoms-OL - hvis hun er treffsikker i øvelsen hun synes er vanskeligst.